**Telehealth**

**Што е „telehealth“ преглед?**

„Тelehealth“ преглед е видео-поврзување со кое вие го гледате и разговарате со вашиот специјалист. „Telehealth“ ви овозможува здравствена нега на оддалеченост, со помош на вашиот „умен“ телефон, компјутер или таблет. Вашиот специјалист нема да може физички да ве прегледа, но ќе ве гледа и ќе разговара со вас за вашето здравје. За време на видео-поврзувањето, со вас може да биде некој ваш роднина или негувател.

**Зошто мојот преглед е „telehealth“ преглед?**

Вашиот специјалист ќе одлучи дали „telehealth“ преглед одговара за вас. Секогаш може да изберете да имате преглед лице-в-лице, ако повеќе сакате.

**Зошто се користи „telehealth“?**

За вас може да биде полесно да имате „telehealth“ преглед одошто преглед лице-в-лице. Тоа може да биде добра опција ако:

* Живеете во селска или оддалечена област
* Живеете во друга австралиска држава
* Ви е тешко да дојдете на преглед поради превоз или намалена подвижност.

**Што ако не можам да дојдам на прегледот?**

Ве молиме да нѝ јавите час поскоро ако **не можете** **да дојдете**. Можете да нѐ контактирате за да го откажете прегледот или за да го презакажете во друго време. Тој термин може да го дадеме на некој друг кој може да дојде. Тоа нѝ помага да го намалиме времето на чекање на сите. Ако не дојдете на **два прегледа** без да нѐ известите однапред, **нема да ви биде закажан нов преглед**. Ќе ви треба нов упат.

**Што ми треба за „telehealth“ преглед?**

Ви треба добра интернет врска со вашиот „умен“ телефон, компјутер или таблет. Исто така ви требаат веб-камера, звучници и микрофон, ако не се вградени во вашиот апарат. Ќе ви треба тивко и добро осветлено место каде што нема да бидете вознемирувани.

**Како ќе знам што да правам?**

Ние ќе ви дадеме упатства што да правите. Пред прегледот може да направите пробен повик, за да проверите дали сѐ работи.

**Што ако ми треба преведувач?**

Ве молиме да нѝ речете ако ви треба преведувач и ние може да го организираме тоа за вашиот преглед. Ако имате важечка Medicare картичка, вие не го плаќате преведувачот.

**Дали треба да платам за мојот преглед?**

Пациентите со важечка Medicare картичка не треба да платат. Ако немате Medicare картичка или сте посетител од странство, ве молиме да нѝ речете, бидејќи ќе треба да платите за прегледот.

Информациите за вашата нега ќе ги споделиме со вашиот GP и со други здравствени работници вклучени во вашата нега.